**Önkormányzat**

 **Csánig**

**631-6/2017./Ált.**

**J e g y z ő k ö n y v**

Csánig község Önkormányzatának Képviselő-testülete 2017. május 29-én 17.00 órakor a Faluházban megtartott üléséről.

**Jelen voltak:** Joó Ferenc polgármester, Széles Gábor alpolgármester, Dezső Miklós képviselő, Mészáros Gábor képviselő, Molnárné Szabó Ernesztina képviselő

**Tanácskozási joggal vett részt:** Böröndyné Nagy Anikó aljegyző

**Meghívottak:** Csóka Géza pénzügyi ügyintéző, Őri Csaba adóügyi ügyintéző, Nagy Attiláné településüzemeltetési és beruházási ügyintéző

**Lakosság részéről megjelent:** 3 fő

Joó Ferenc polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.

**Napirendre az alábbi javaslatot tette:**

1. Beszámoló az Önkormányzati Társulások tevékenységéről, a társulási cél megvalósulásáról
2. Az adóbevételek alakulása
3. 2016. évi gazdálkodásról szóló beszámoló
4. Építési telek értékesítése
5. Belső ellenőrzés tapasztalatai
6. Tulajdonba vételi megállapodás a Vasivíz Zrt-vel
7. A gyermekorvossal kötött feladatellátási szerződés módosítása
8. Települési Arculati kézikönyv elkésztésére kiírt pályázat elbírálása
9. Rendkívüli önkormányzati támogatás beadásáról döntés

Képviselő-testület a javasolt napirenddel egyhangúlag egyetértett.

**1. Napirend**

Beszámoló az Önkormányzati Társulások tevékenységéről, a társulási cél megvalósulásáról

**Előadó:** Joó Ferenc polgármester

Írásos beszámoló a jegyzőkönyv mellékleteként csatolva.

**Joó Ferenc polgármester**: Csánig Község Önkormányzatának Képviselő-testülete minden évben áttekinti a társulások helyzetét. A társulásokat a fenntartók azért hozták létre, mert a kötelező feladatok ellátása így fajlagosan kevesebbe kerül, és minden településen nem is érdemes és nem is lehet a feladatokat megszervezni. Egy részénél az intézményeket működtetik közösen, máshol egy-egy feladat ellátására társultak a települések. A társulásnak számos előnyei vannak.

Az önkormányzatok „Megállapodásban” rögzítik a társulás szabályait. Ezek a megállapodások képezik a költségvetésük alapját. Klebelsberg Intézményfenntartó Központ a törvényi szabályozás alapján 2013. január 1-től átvette az általános iskolai oktatási feladatokat.

Társulásaik az alábbiak:

* Répcelak és Térsége Önkormányzati Társulás
* Sárvár Térsége Többcélú Kistérségi Társulás
* Répcelaki Közös Önkormányazti Hivatal

Répcelaki Közös Önkormányzati Hivatal: Csánigon az ügyintézésre a Faluház ad lehetőséget, mely szükség esetén a lakosság rendelkezésére áll. Településeik közötti alig 1 km távolságból kifolyólag a több évtizedes gyakorlat az, hogy a lakosság egyéb ügyek, bevásárlás intézésével összekötik a hivatali ügyeik intézését és a székhely hivatalt keresik fel. Az újonnan bevezetett ASP rendszer nagy megterhelést jelent a Hivatal dolgozói állománya számára.

Feladat ellátási szerződések:

* Fogorvosi szolgálat
* II. számú háziorvosi körzet
* Gyermekorvosi körzet
* Központi orvosi ügyeleti rendszer: sárvári központtal működik.

Kéri a beszámoló elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**35/2017. (V.29.) számú határozat:**

Csánig község Önkormányzatának Képviselő-testülete az Önkormányzati Társulások tevékenységéről, a társulási cél megvalósulásáról szóló beszámolót elfogadja.

**Felelős:** Joó Ferenc polgármester

**Határidő:** azonnal

**2. Napirend**

Az adóbevételek alakulása

**Előadó:** Őri Csaba adóügyi ügyintéző

Írásos beszámoló és a határozati javaslat a jegyzőkönyv mellékleteként csatolva.

**Őri Csaba adóügyi ügyintéző:** Szóbeli kiegészítést nem kíván tenni a beszámolóhoz. A képviselő-testület tagjai megkapták az írásos anyagot. Kérdés esetén nagyon szívesen válaszol.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**36/2017. (V.29.) számú határozat:**

Csánig Község Önkormányzatának Képviselő-testülete a 2016. évi helyi adók bevételeinek alakulásáról szóló beszámolót elfogadja.

**Felelős:** Joó Ferenc polgármester

 dr. Kiss Julianna jegyző

**Határidő:** azonnal

**3. Napirend**

2016. évi gazdálkodásról szóló beszámoló

**Előadó:** Joó Ferenc polgármester

Írásos előterjesztések, előzetes hatásvizsgálat és rendelet-tervezet a jegyzőkönyv mellékleteként csatolva.

**Joó Ferenc polgármester:** Csánig Község Önkormányzata a 2016. évi költségvetését 27.211. 000 Ft bevétellel és kiadással fogadta el. A költségvetés módosítására két alkalommal került sor. A módosítások során az előirányzat év végére 34.849.000 Ft-ra emelkedett.

Az önkormányzati feladatellátás általános értékelése: Az önkormányzati feladatellátásban a gazdálkodási év során jelentős változás nem történt.

**Bevételi források és azok teljesítése:** Az önkormányzat bevételi terve 34.317.000 Ft összegben 106 %-ban teljesült.

Működési költségvetés összetétele:

Önkormányzatok működési támogatásai jogcímen 16.636.000 Ft bevételhez jutottak, mely kötelezően ellátandó feladataikat (zöldterület, temető, közutak, közvilágítás, szociális feladatok) hivatott finanszírozni, és kizárólag ezen feladatok működési kiadásokra fordítható.

Helyi önkormányzatok működésének támogatására 9.672.000 Ft-ot, szociális feladatok támogatására 5.689.000 Ft-ot, kulturális feladatok támogatására 1.200.000 Ft-ot, és egyéb kiegészítő támogatásokra 75.000 Ft-ot könyvelhettek el bevételként.

Működési célú támogatások államháztartáson belülről jogcím alatt 6.041.000 Ft-ot könyvelhettek el. Egyéb működési célú támogatások bevételei államháztartáson belülről elkülönített állami pénzalapoktól 4.143.000 Ft -ot, helyi önkormányzatok és költségvetési szerveiktől 1.450.000 Ft-ot, társulások és költségvetési szerveiktől 447.000 Ft-ot kaptak bevételi forrásként.

Közhatalmi bevételekből 2.609 000 Ft realizálódott. Az iparűzési adóbevétel összege: 1. 272 e forint. A gépjárműadó bevétel 989.000 Ft, építményadóból 56.000 Ft bevétel realizálódott, kommunális adóból 279.000 Ft, egyéb közhatalmi bevételek 14.000 Ft-ra teljesültek.

Az intézményi működési bevételek összege 639.000 Ft volt. Tulajdonosi bevételekből 361.000 Ft, ellátási díjakból 203.000 Ft bevétel keletkezett. Felhalmozási bevételek összege 300.000 Ft. Felhalmozási célú támogatások, kölcsönök visszatérülésének összege 192.000 Ft. Egyéb átvett pénzeszközök összege 108.000 ezer Ft.

**Kiadások alakulása:** Csánig Község Önkormányzata kiadásainak teljesítése 25.385.000 Ft.

Működési kiadásokra 23.587.000 Ft-ot fordítottak, mely az előirányzat 91 %-a. Személyi juttatásokra 10.738.000 Ft-ot folyósítottak, melyhez 3.010.000 Ft járulékfizetési kötelezettség tartozott. Dologi kiadásokra 7.903 000 Ft-ot fizettek ki. Dologi kiadásként került kifizetésre többek között a Vas Népe 49.000 Ft értékben. Irodaszerek, nyomtatványok költségeire 48.000 Ft -ot fizettek ki, üzemanyagköltségként 510.000 Ft-ot fizettek ki. Üzemeltetési anyagok költségeire 934.000 Ft-ot fizettek ki. Ez az összeg a községgazdálkodás, a köztemető, a zöldterület, házi segítségnyújtás a falugondnok területén a fenntartáshoz és működtetéshez szükséges anyagok beszerzési költségeit tartalmazza. Internet és telefonszolgáltatás költségeként 135.000 Ft-ot fizettek ki. Közüzemi díjakra kb. 1.432.000 Ft-ot fizettek ki. Gáz, villany és vízdíj költségeket tartalmazza. Biztosítási díjakra 295.000 Ft-ot, karbantartási és javítási szolgáltatásokra 289.000 Ft-ot fizettek ki.Ellátottak pénzbeli juttatása 73.000 Ft volt. Ez a következőképpen oszlik meg: 55.000 Ft került kifizetésre települési támogatásként, és 18.000 Ft az önkormányzat saját hatáskörében adható összegként.

Egyéb működési célú támogatásként 2.400.000 Ft-ot fizettek ki. Államháztartáson belüli támogatást 2.077.000 Ft értékben nyújtottak. Ez többek között tartalmazza a védőnői szolgálatnak az óvodának átadott támogatásokat. Ennek összege 1.724.900 Ft. A nőgyógyászatnak és a házi orvosi szolgálatnak is nyújtottak támogatást 352.000 Ft értékben. Működési célra 308.000 Ft-ot adtak át vállalkozó orvosoknak. Civil szervezeteknek 15 000 Ft támogatást nyújtottak.

Felhalmozási kiadásokra összességében 771.000 Ft-ot fizettek ki.

Pénzeszközök alakulása: A 2016. évet 3.299.000 Ft pénzeszközzel indították, majd a bevételek és kiadások realizálódása folytán pénzeszközeik az év végére 13.418.000 Ft-ot tettek ki. Közel 10 millió Ft ebből beruházási célú támogatás, amely összegből a ravatalozó felújítása és sikeres pályázat esetén a könyvtár korszerűsítése valósul meg 2017. évben.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 11.§ rendelkezései alapján a költségvetési szerv vezetőjének értékelni kell a költségvetési szerv belső kontrollrendszerének minőségét. Ezzel kapcsolatban az előterjesztést a képviselők megkapták. Kéri a határozati javaslat és a rendelet-tervezet elfogadását.

Kérdés, hozzászólás:

**Mészáros Gábor Ügyrendi Bizottság elnöke:** Az Ügyrendi Bizottság tárgyalta a 2016. évi költségvetés végrehajtásáról szóló tervezetét, azt változtatás nélkül elfogadásra javasolja a képviselő-testületnek.

**Joó Ferenc polgármester:** Kéri a testület döntését.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**37/2017. (V.29.) számú határozat:**

Csánig község Önkormányzatának Képviselő-testülete megtárgyalta a jegyző által a belső kontrollrendszer működéséről szóló nyilatkozatot, melynek tartalmát az abban foglaltak alapján elfogadja.

**Felelős:** Joó Ferenc polgármester

**Határidő:** azonnal

Képviselő-testület 5 szavazattal, ellenszavazat, tartózkodás nélkül az alábbi rendeletet alkotta:

Csánig Község Önkormányzata Képviselő-testületének 8/2017.(V.30.) önkormányzati rendelete a 2016. évi költségvetés végrehajtásáról.

Rendelet a jegyzőkönyvhöz csatolva.

**4. Napirend**

Építési telek értékesítése

**Előadó:** Nagy Attiláné településüzemeltetési és beruházási ügyintéző

Írásos előterjesztés és határozati javaslat a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** Dr. Bogdán Olivér a PLATÁNPLÁN Kft. tulajdonosa kérelemmel fordult az önkormányzathoz, mert szeretné megvásárolni Csánigon a 223/11 hrsz-ú ingatlant, ahol telephelyet akarnak létesíteni. Raktárt és kisebb faipari asztalosműhelyt. A kérelmében megajánlotta a 680,-Ft+ áfa/m2 árat az ingatlanért, mely egyezik a képviselő-testület által előzetesen értékesített ingatlanok telekárával. Az előterjesztésben leírta, hogy milyen feltételekkel lehet ingatlant vásárolni. Kéri a képviselő-testület döntését.

Kérdés, hozzászólás:

**Joó Ferenc polgármester:** Örül, hogy egy vállalkozó vásárolja meg a telket, mivel ez adóbevételt is jelent az önkormányzat számára. A kérelmező elfogadta a képviselő-testület által elfogadott értékesítési árat. Ismerteti a határozati javaslatot. Kéri a testület döntését.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**38/2017. (V.29.) számú határozat:**

Csánig Község Önkormányzatának Képviselő-testülete értékesíti a PLATÁNPLÁN Kft. (székhelye: 9653 Répcelak Jókai u. 33. Cégjegyzékszám: 18-09-110701 adószám: 23589540-2-18 képviseli: Bogdán Attila ügyvezető) részére kizárólagos tulajdonát képező Csánig 223/11 hrsz-ú 1212 m2 nagyságú ingatlant telephely céljára 680,-Ft/m2+ÁFA, azaz bruttó 1.046.683,-Ft összegért.

Az ingatlanon csak az OTÉK előírásai szerinti épület és szolgáltató tevékenység végezhető.

A Képviselő testület felhatalmazza a polgármestert az adásvételi szerződés aláírására.

Az adás-vételi szerződést a 2011. évi CXCVI. törvény a Nemzeti vagyonról 14. § (2) bekezdése alapján megküldi a Magyar Államkincstár Szombathelyi Kirendeltségére a Magyar Állam nevében történő az elővásárlási jog gyakorlásának nyilatkozat tétele tárgyában. Nemleges nyilatkozatot, illetve a 30 napos jogvesztő nyilatkozattételi határidő elmulasztását követően az adás-vételi szerződés hatályba lép.

**Felelős:** Joó Ferenc polgármester

**Határidő:** azonnal

**5. Napirend**

Belső ellenőrzés tapasztalatai

**Előadó:** Böröndyné Nagy Anikó aljegyző

Írásos jelentés és határozati javaslat a jegyzőkönyv mellékleteként csatolva.

**Böröndyné Nagy Anikó aljegyző:** A kiküldött anyagban olvasható a belső ellenőrzési vezető Dr. Hosszuné Szántó Anita által összeállított 2016. évi ellenőrzési jelentés, illetve hozzácsatolta az ellenőrzési jelentésről készített táblákat. Látható, hogy két vizsgálati szempont került meghatározásra a 2015-ös év végén. 2016-ban két tárgyban folytattak le ellenőrzést és a vonatkozó törvény alapján a zárszámadás megtárgyalásával egyidejűleg kell a képviselő-testület elé terjeszteni, illetve elfogadni az ellenőrzési jelentést. Ahogy látható intézkedési javaslat megtételére nem tett javaslatot a belső ellenőrzési vezető. Kisebb hibák kijavítására igen. Kéri a képviselő-testületet, hogy fogadja el a 2016. évi belső ellenőrzésről készített jelentést.

Kérdés, hozzászólás:

**Joó Ferenc polgármester:** Ismerteti a határozati javaslatot. Kéri a képviselő-testület döntését.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**39/2017. (V.29.) számú határozat:**

Csánig Község Önkormányzatának Képviselő-testülete az önkormányzatnál 2016. évben végzett belső ellenőrzések megállapításairól szóló jelentést elfogadja.

**Felelős:** Joó Ferenc polgármester

 dr. Kiss Julianna jegyző

**Határidő:** azonnal

**6. Napirend**

Tulajdonba vételi megállapodás a Vasivíz Zrt-vel

**Előadó:** Nagy Attiláné műszaki ügyintéző

Írásos előterjesztés és határozati javaslat a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** Vasivíz Zrt. tájékoztatta az önkormányzatot, hogy az ivóvíz ellátási rendszeren a tavalyi évben kettő darab lakossági ivóvízbekötés történt, melynek értéke nettó 154 e Ft. Az ellátásért felelős önkormányzatok tulajdonába kerül ez a két bekötés, mely a létesítményleltárba felvezetésre kerül. Kéri a képviselő-testületet, hogy hagyja jóvá a létesítményjegyzékbe való felvételét.

Kérdés, hozzászólás:

**Joó Ferenc polgármester:** Ismerteti a határozati javaslatot. Kéri a képviselő-testület döntését.

Képviselő-testület 4 szavazattal, 1 tartózkodással, ellenszavazat nélkül az alábbi határozatot hozta:

**40/2017. (V.29.) számú határozat:**

Csánig Község Önkormányzatának Képviselő-testülete a répcelaki ivóvíz ellátási rendszeren 2016 évben a bérüzemeltető által létesített 2 db új vízbekötést nettó 154.000,-Ft értékkel a viziközmű-szolgáltatásról szóló 2011. évi CCIX. törvény 6. § (1) bekezdése alapján térítésmentesen a tulajdonába veszi.

Felhatalmazza a polgármestert, mint az ivóvíz ellátási rendszer működéséért felelős önkormányzat vezetőjét, hogy a tulajdonba vételről szóló megállapodást írja alá.

**Felelős:** Joó Ferenc polgármester

**Határidő:** 2017. május 12.

**7. Napirend**

A gyermekorvossal kötött feladatellátási szerződés módosítása

**Előadó:** Böröndyné Nagy Anikó aljegyző

Írásos előterjesztés, határozati javaslat és a 2. számú működtetési szerződés módosítása a jegyzőkönyv mellékleteként csatolva.

**Böröndyné Nagy Anikó aljegyző:** Dr. Kovács Edit gyermekorvossal 1995-től van hatályos működtetési szerződése az önkormányzatnak a feladatok ellátására. Ebben a szerződésben rögzítésre került, hogy a képviselő-testület minden évben meghatározott összegű támogatásban részesíti a gyermekorvost. Azonban 2016-ban a képviselő-testület elfogadta az egészségügyi alapellátást végző háziorvosok működési feltételeinek javítását elősegítő támogatásról szóló rendeletet, ami felülírta ezt a támogatási rendszert. Ezért a szerződésnek a 9. pontját módosítani szükséges. Az előterjesztésben a szociális ügyintéző leírta, hogy a módosításban mi a javasolt szöveg, illetve hatályon kívül kell helyezni a szerződés 2. számú mellékletét, ami konkrétan rögzíti a támogatás összegét. A polgármester úr a gazdálkodás során beszámolt, hogy milyen összeget adtak át a házi- és a gyermek orvosok részére 2016-ban. A hatályos rendelet alapján nem jár automatikusan az orvosok részére a támogatás, hanem kérelemre nyújtja az önkormányzat, de csak akkor, ha a költségvetés erre megfelelő keretet tartalmaz. Ezért szükséges a működtetési szerződés módosítása, mert hozzá kell igazítani a hatályos rendelethez.

Kérdés, hozzászólás:

**Joó Ferenc polgármester:** Ismerteti a határozati javaslatot. Kéri a képviselő-testület döntését.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**41/2017. (V.29.) számú határozat:**

Csánig Község Önkormányzatának Képviselő-testülete elfogadja a VASI ACHÁT Egészségügyi Szolgáltató Betéti Társaság (képviseli: Dr. Kovács Edit) működtetési szerződésének módosítását az előterjesztés mellékletét képező tartalommal, és felhatalmazza a polgármestert a szerződés aláírására.

**Felelős:** Joó Ferenc polgármester

 dr. Kiss Julianna jegyző

**Határidő:** azonnal

**8. Napirend**

Települési Arculati kézikönyv elkészítésére kiírt pályázat elbírálása

**Előadó:** Nagy Attiláné műszaki ügyintéző

Írásos előterjesztés és határozati javaslat a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** Az előző testületi ülésen döntött a képviselő-testület, hogy kiírják a pályázatot a települési arculati kézikönyv elkészítésére. A települési arculati kézikönyvet az önkormányzat köteles elkészíttetni, melynek határideje 2017. október 31. Három vállalkozást kerestek meg, de csak egy vállalkozó nyújtott be árajánlatot nettó 800 e Ft + áfa összegért. Feltétele volt a kiírásnak, főépítész bevonásával kell az arculati kézikönyvet és a rendeletet elkészíteni. Időközben olyan információt kaptak, hogy az önkormányzatok a terv elkészítéséhez a központi költségvetésből 1 millió Ft támogatást kapnak, melyet a nyár végéig le tudnak hívni. Kéri a képviselő-testületet, hogy az érvényes pályázó ajánlatát fogadják el és kössék meg a szerződést az arculati kézikönyv elkészítésére.

Kérdés, hozzászólás:

**Joó Ferenc polgármester:** Kiemeli, hogy a kézikönyv elkészítésére 1 millió Ft-ot kapnak, így az önkormányzatnak csak 16 e Ft-ot kell biztosítani. Az önkormányzat számára előírták a települési arculati kézikönyv elkészítését. Ismerteti a határozati javaslatot. Kéri a képviselő-testület döntését.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**42/2017. (V.29.) számú határozat:**

Csánig Község Önkormányzatának Képviselő-testülete a településkép védelméről szóló 2016. évi LXXIV. törvény, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet előírásainak megfelelően szerződést köt a Település Arculati Kézikönyv elkészítésére, és Települési főépítészi feladatok ellátására az ALTUS SAVARIA Kft-vel (9700 Szombathely, Welther K. u. 31.) 800.000,-Ft+27%ÁFA, azaz bruttó 1.016.000,-Ft összeggel. A kézikönyv elkészítésének díját az önkormányzat a központi költségvetésből biztosított 1 millió Ft összegből, valamint 16.000,-Ft önerőt a 2017. évi költségvetés általános tartaléka terhére biztosítja.

**Felelős:** Joó Ferenc polgármester

**Határidő:** azonnal

**9. Napirend**

Rendkívüli önkormányzati támogatás beadásáról döntés

**Előadó:** Nagy Attiláné műszaki ügyintéző

Írásos előterjesztés és határozati javaslat a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** A képviselő-testület a márciusi ülésén tudomásul vette, hogy még egy kötelező feladatot ró a törvény az önkormányzat számára: az energiahatékonysági megtakarítási terv elkészítését, valamint a vízkárelhárítási terv elkészítését. Az energiahatékonysági terv és a vízkárelhárítási terv elkészítésére árajánlatot kértek be. Az energiahatékonysági terv elkészítésére bruttó 80 e Ft-os ajánlatot kaptak, de a vízkárelhárítási terv elkészítése bruttó 825.500,-Ft-ba kerül. A tervek elkészítésére az önkormányzatnak nincsen fedezete, ezért javasolt a rendkívüli önkormányzati támogatás iránti igény benyújtása. Megfontolandó, hogy az energiahatékonysági terv elkészítését az önkormányzat saját forrásból biztosítja, mert a terv elkészítési határideje 2017. március 31. volt. Kéri a testület döntését.

Kérdés, hozzászólás:

**Joó Ferenc polgármester:** Ismerteti a határozati javaslatokat.

**Böröndyné Nagy Anikó aljegyző:** Az első határozati javaslat arról szól, hogy az önkormányzat megrendeli a terveket, de saját forrásból egyenlíti ki. Ez azért kétséges, mert az önkormányzatnak nincsen rá fedezete a 2017. évi költségvetésben. A második határozati javaslatban tudomásul veszi a képviselő-testület, hogy a terveket el kell készíteni, de mivel nem saját forrásból szeretné az összeget kifizetni, ezért pályázatot nyújt be az önkormányzat a költségek kifizetésére. A harmadik határozati javaslatban az energiahatékonysági terv (80.000,-Ft) elkészítését saját forrásból fedezi az önkormányzat mivel a terv elkészítési határideje lejárt, a vízkárelhárítási terv költségét 650.000,-Ft+ áfa összegére pedig pályázatot nyújt be az önkormányzat.

**Széles Gábor alpolgármester:** Véleménye szerint a harmadik határozati javaslatot kellene elfogadni a testületnek.

 **Joó Ferenc polgármester:** Kéri a harmadik határozati javaslat elfogadását.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**43/2017. (V.29.) számú határozat:**

Csánig Község Önkormányzatának Képviselő-testülete tudomásul veszi, hogy a 2015. évi LVII. tv. és az 1995. évi LVII. tv. alapján energiahatékonysági és megtakarítási, valamint vízkár elhárítási terv készítésére kötelezett. Az energiahatékonysági és megtakarítási terv elkészítését megrendeli Horváth Tamás (9700 Szombathely, Olimpia u. 17.) egyéni vállalkozótól bruttó 80.000,-Ft összegért. Az összeget az önkormányzat 2017. évi költségvetésében a tartalék terhére biztosítja.

A vízkár elhárítási terv 825.500,-Ft összegű elkészítési költségére pedig pályázatot nyújt a belügyminiszter és a nemzetgazdasági miniszter által meghirdetett, a Magyarország 2017. évi központi költségvetéséről szóló 2016. évi XC tv. 3. melléklet 1.7 pont és a III.1. pont szerinti „a megyei önkormányzatok rendkívüli támogatása, és a települési önkormányzatok rendkívüli önkormányzati támogatása” cím alatt b) pontban jelölt (települési önkormányzatok működőképességének megőrzésére vagy egyéb a feladataik ellátását veszélyeztető helyzet elhárítása) célra.

**Felelős:** Joó Ferenc polgármester

**Határidő:** azonnal

Miután több napirend nem volt, Joó Ferenc polgármester a megjelenést megköszönte, az ülést

bezárta.

k.m.f

 **Joó Ferenc dr. Kiss Julianna**

 **polgármester jegyző**